Ir-Regolament tal-Kummissjoni (KE) Nru 1186/2002
tat-2 ta' Lulju 2002
li jemenda r-Regolament (KE) Nru 94/2002 li jippreskrivi regoli dettaljati sabiex jiġi applikat ir-Regolament tal-Kunsill (KE) Nru 2826/2000 dwar azzjonijiet ta’ tagħrif u promozzjoni għal prodotti agrikoli fis-suq intern
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2826/2000 tad-19 ta' Diċembru 2000 dwar azzjonijiet ta' tagħrif u ta' promozzjoni għal prodotti agrikoli fis-suq intern [1], u b’mod partikolari l-Artikolu 12 tiegħu,
Billi:
(1) Ir-Regolament tal-Kummissjoni (KE) Nru 94/2002 [2], kif emendat l-aħħar bir-Regolament (KE) Nru 434/2002 [3], jippreskrivi regoli dettaljati biex jiġi applikat ir-Regolament (KE) Nru 2826/2000.
(2) L-Artikolu 7 tar-Regolament (KE) Nru 94/2002 jispeċifika ċerti dettalji tal-proċedura għall-eżami u approvazzjoni mill-Kummissjoni ta’ programmi mfassla minn federazzjonijiet ta’ kummerċ u organizzazzjonijiet bi friegħi.
(3) L-Artikolu 8 tar-Regolament (KE) Nru 94/2002 jispeċifika ċerti dettalji tal-proċedura għal eżami u approvazzjoni mill-Kummissjoni ta’ programmi sottomessi mill-Istati Membri fejn l-Artikolu 7 tar-Regolament (KE) Nru 2826/2000 huwa applikat.
(4) Għal raġunijiet ta’ ċarezza u sigurtà legali, għandha ssir disposizzjoni għall-proċeduri t'hawn fuq biex tinkludi deċiżjoni li trid tittieħed mill-Kummissjoni dwar liema programmi huma eliġibbli skond il-bilanċi indikattivi msemmijin fl-Anness III mar-Regolament (KE) Nru 94/2002.
(5) Bħala riżultat, l-Artikoli 7(3) u l-Artikolu 8 tar-Regolament (KE) Nru 94/2002 għandhom jiġu addattati;
(6) Il-miżuri preskritti f'dan ir-Regolament huma skond l-opinjoni mogħtija waqt il-laqgħa konġunta ta’ kumitati ta’ ġestjoni dwar il-promozzjoni ta’ prodotti agrikoli,
ADOTTAT DAN IR-REGOLAMENT:
Artikolu 1
L-Artikolu 7 (3) tar-Regolament (KE) No 94/2002 jiġi mibdul b'dan li ġej:
"3. Wara li jiġu spezzjonati l-programmi fuq il-lista finali msemmija fit-tielet subparagrafu ta’ l-Artikolu 6(3) tar-Regolament (KE) Nru 2826/2000, il-Kummissjoni għandha tiddeċiedi liema programmi tista’ tiffinanzja parzjalment skond il-bilanċi indikattivi mogħtijia fl-Anness III ta’ dan ir-Regolament sa mhux aktar tard mill-14 ta’ Awissu għall-ewwel darba u mhux aktar tard mill-15 ta’ Novembru minn hemm 'il quddiem.
Il-Kummissjoni għandha tgħarraf lill-kumitati ta’ ġestjoni konġunti preskritti fl-Artikolu 13 tar-Regolament (KE) Nru 2826/2000 bid-deċiżjoni tagħha."
Artikolu 2
L-aħħar sentenza ta’ l-Artikolu 8 tar-Regolament (KE) Nru 94/2002 hija mibdula b'dan li ġej:
"Il-Kummissjoni għandha tiddeċiedi liema programmi tista’ tiffinanzja parzjalment skond il-bilanċi indikattivi mogħtija fl-Anness III ta’ dan ir-Regolament mhux aktar tard mit-30 ta’ Settembru l-ewwel darba u mhux aktar tard mill-15 ta’ Diċembru minn hemm 'il quddiem.
Il-Kummissjoni għandha tgħarraf lill-kumitati ta’ ġestjoni konġunti bid-deċiżjoni tagħha."
Artikolu 3
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-2 ta’ Lulju 2002.